ส่วนที่ 1

ข้อมูลสรุป (Executive Summary)

บริษัทเงินทุน ธนชาติ จำกัด (มหาชน) ได้จดทะเบียนจัดตั้งบริษัทในชื่อ บริษัท ลีกวงมิ้ง จำกัด
ตั้งแต่วันที่ 17 พฤศจิกายน 2502
โดยได้รับอนุญาตจากกระทรวงการคลังให้ประกอบธุรกิจเงินทุนและธุรกิจหลักทรัพย์ในปี 2517 และ
เข้าเป็นสมาชิกตลาดหลักทรัพย์แห่งประเทศไทย หมายเลข 16 ในปี 2522
และเข้าเป็นบริษัทจดทะเบียนในตลาดหลักทรัพย์แห่งประเทศไทย ในวันที่ 1 เมษายน 2525

ปัจจุบัน บริษัทฯ ได้มุ่งเน้นการให้บริการสินเชื่อเช่าซื้อรถยนต์เพิ่มมากขึ้น จนกระทั่งบริษัทฯ
สามารถเป็นผู้นำในธุรกิจเช่าซื้อรถยนต์ได้ ซึ่งนอกเหนือจากการดำเนินธุรกิจในกรุงเทพมหานครแล้ว
บริษัทฯ ยังได้มุ่งขยายธุรกิจสินเชื่อไปยังภูมิภาคในจังหวัดที่มีศักยภาพทางธุรกิจ
โดยเปิดสำนักอำนวยสินเชื่อแล้วรวมทั้งสิ้น 13 แห่ง ได้แก่ ภูเก็ต สุราษฎร์ธานี สงขลา
นครศรีธรรมราช เชียงใหม่ พิษณุโลก ขอนแก่น อุดรธานี นครสวรรค์ นครราชสีมา สระบุรี
พระนครศรีอยุธยา และ สระบุรี โดยมีจำนวนพนักงานรวมทั้งสิ้น 842 คน

ณ สิ้นปี 2545 ตามงบการเงินเฉพาะบริษัทมียอดสินทรัพย์รวม 86,143 ล้านบาท เพิ่มจาก 70,166
ล้านบาท ในปี 2544 คิดเป็นอัตราเพิ่มขึ้นร้อยละ 22.77 มีส่วนของหนี้สินรวม 68,052 ล้านบาท
เพิ่มขึ้นร้อยละ 26.19 จาก 53,928 ล้านบาท ในปี 2544 และมีส่วนของผู้ถือหุ้น 18,090
ล้านบาท คิดเป็นมูลค่าตามบัญชีต่อหุ้น 13.57 บาท สินทรัพย์ ส่วนใหญ่ของบริษัท ได้แก่ เงินให้กู้ยืม
ลูกหนี้และดอกเบี้ยค้างรับสุทธิ ซึ่งเท่ากับ 49,315 ล้านบาท หรือคิดเป็นร้อยละ 57.25
ของสินทรัพย์รวม และเงินลงทุนสุทธิ ซึ่งเท่ากับ 31,051 ล้านบาท หรือคิดเป็นร้อยละ 36.05
ของสินทรัพย์รวม ส่วนหนี้สินส่วนใหญ่ของบริษัท คือ เงินกู้ยืมและเงินรับฝาก เท่ากับ 65,159
ล้านบาท หรือคิดเป็นร้อยละ 75.64 ของ หนี้สินและส่วนของผู้ถือหุ้น
สำหรับสินทรัพย์จัดชั้นของบริษัทตามเกณฑ์ของธนาคารแห่งประเทศไทย มีจำนวน 51,253 ล้านบาท
ซึ่งจะต้องตั้งสำรองค่าเผื่อตามเกณฑ์ที่ธนาคารแห่งประเทศไทยกำหนดเป็นจำนวน 432.12 ล้านบาท
แต่บริษัทได้ตั้งสำรองค่าเผื่อไว้เป็นจำนวน 1,446.12 ล้านบาท ซึ่งเท่ากับ 3.3
เท่าของเกณฑ์ที่ทางการกำหนดและหลังจากการ กันสำรองดังกล่าวแล้วบริษัทยังสามารถดำรง BIS
Ratio ได้ในอัตราร้อยละ 13 ซึ่งสูงกว่าเกณฑ์ร้อยละ 8
ตามข้อกำหนดของธนาคารแห่งประเทศไทยมาก

บริษัทในฐานะของบริษัทแม่ (Holding Company)
มีเป้าหมายที่บริษัทในกลุ่มร่วมกันให้บริการทางการเงินแบบครบวงจร (Fully Integrated
Financial Services) ซึ่งในขณะนี้บริษัทในกลุ่มได้ให้บริการทางการเงิน ดังนี้

-   บริษัทเงินทุน ธนชาติ จำกัด (มหาชน) ให้บริการ เช่าซื้อ ลีสซิ่ง การรับฝากเงิน
    ที่ปรึกษาทางการเงิน

-   บริษัทหลักทรัพย์ ธนชาติ จำกัด ให้บริการเป็นนายหน้าซื้อขายหลักทรัพย์ จัดจำหน่ายหลักทรัพย์
    ที่ปรึกษาทางการเงิน

-   ธนาคาร ธนชาต จำกัด (มหาชน) ให้บริการสินเชื่อและให้กู้ยืมเงิน รับฝากเงิน
    การให้บริการธนาคารพาณิชย์อื่นๆ

-   บริษัท ธนชาติประกันภัย จำกัด ให้บริการประกันอัคคีภัย ประกันภัยทางทะเลและขนส่ง
    ประกันภัยรถยนต์ และ ประกันภัยเบ็ดเตล็ด

-   บริษัท ธนชาติซูริคประกันชีวิต จำกัด ให้บริการประกันชีวิตในรูปแบบต่างๆ

-   บริษัทหลักทรัพย์จัดการกองทุน ธนชาติ จำกัด ให้บริการจัดการกองทุนรวม
    จัดการกองทุนส่วนบุคคล จัดการกองทุนสำรองเลี้ยงชีพ

-   บริษัทบริหารสินทรัพย์ เอ็น เอฟ เอส จำกัด และบริษัทบริหารสินทรัพย์ แม๊กซ์ จำกัด
    ประกอบธุรกิจรับซื้อและบริหารสินทรัพย์ด้อยคุณภาพ

การประกอบธุรกิจของทุกบริษัทในกลุ่มธนชาติ ได้ดำเนินธุรกิจไปในทิศทางกลยุทธของกลุ่ม
ในอันที่จะสร้างให้เกิดการให้บริการและสร้างนวัตกรรมทางการเงิน
เพื่อตอบสนองความต้องการของลูกค้าได้อย่างครบวงจร
และสามารถอำนวยความสะดวกให้แก่ลูกค้าในการใช้บริการของผลิตภัณฑ์ต่างๆ
ในกลุ่มธนชาติได้อย่างพึงพอใจ
โดยทุกบริษัทในกลุ่มจะช่วยกันในการนำเสนอผลิตภัณฑ์ทางการเงินของกลุ่มธนชาติให้แก่ลูกค้าของตน
และประสานงานภายในกลุ่มพร้อมอำนวยความสะดวกให้แก่ลูกค้าเมื่อลูกค้ามีความประสงค์ที่จะใช้บริการ
เพื่อให้เป็นไปตามเป้าหมายของกลุ่มที่ว่า “ธนชาติ ริเริ่ม เติมเต็ม
เพื่อโอกาสทางการเงินที่ดีกว่าของคุณ”